title: Provedbena uredba Komisije (EU) 2017/1185 оd 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (Tekst značajan za EGP. )

text:
               4.7.2017

               HR

               Službeni list Europske unije

               L 171/113

         PROVEDBENA UREDBA KOMISIJE (EU) 2017/1185
   оd 20. travnja 2017.
   o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (1), a posebno njezin članak 67. stavak 3.,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (2), a posebno njezine članke 126. i 151. te članak 223. stavak 3.,
   budući da:

               (1)

               Uredbom (EU) br. 1307/2013 i Uredbom (EU) br. 1308/2013 stavljene su izvan snage i zamijenjene Uredba Vijeća (EZ) br. 73/2009 (3) odnosno Uredba Vijeća (EZ) br. 1234/2007 (4). Uredbom (EU) br. 1307/2013 i Uredbom (EU) br. 1308/2013 te aktima donesenima na temelju tih uredbi utvrđuju se brojne obveze u pogledu dostavljanja informacija i dokumenata Komisiji. Tim se uredbama ujedno ovlašćuje Komisiju za donošenje delegiranih i provedbenih akata u tom području. Kako bi se državama članicama osiguralo neometano dostavljanje informacija i dokumenata Komisiji, potrebno je donijeti određena pravila s pomoću takvih akata. Tim bi se aktima trebala zamijeniti pravila utvrđena u Uredbi Komisije (EZ) br. 792/2009 (5) koja je stavljena izvan snage Delegiranom uredbom Komisije (EU) 2017/1183 (6).

               (2)

               Trebalo bi utvrditi način dostavljanja informacija i dokumenata potrebnih za ispunjenje obveza obavješćivanja utvrđenih u Uredbi (EU) br. 1307/2013 i Uredbi (EU) br. 1308/2013 kako su dopunjene Delegiranom uredbom (EU) 2017/1183 te bi trebalo navesti iznimke za taj način obavješćivanja.

               (3)

               Kako bi se dokumenti smatrali valjanima za potrebe Komisije, trebalo bi biti moguće jamčiti vjerodostojnost, cjelovitost i čitljivost dokumenata i s njima povezanih metapodataka u cijelom razdoblju u kojemu se moraju čuvati.

               (4)

               Dokumentima bi trebalo upravljati u skladu s pravilima o zaštiti osobnih podataka. U tom bi se cilju trebala primjenjivati opća pravila utvrđena zakonodavstvom Unije, posebno Direktivom 95/46/EZ Europskog parlamenta i Vijeća (7), uredbama (EZ) br. 45/2001 (8) i (EZ) br. 1049/2001 (9) Europskog parlamenta i Vijeća te Direktivom 2002/58/EZ Europskog parlamenta i Vijeća (10) i trebalo bi utvrditi dodatne odredbe kojima bi se usmjeravalo države članice.

               (5)

               Važno je da informacije koje se dostavljaju budu točne i potpune te relevantne za predmetno tržište, a države članice trebale bi uvesti mjere kojima će to osigurati, uključujući one kojima će osigurati da im gospodarski subjekti dostave potrebne informacije u odgovarajućem roku.

               (6)

               Za potrebe pojednostavnjenja i smanjenja administrativnog opterećenja, kad država članica ne dostavi obavijest, Komisija bi trebala smatrati da je obavijest države članice nepostojeća.

               (7)

               Države članice mogu dostaviti dodatne informacije koje su relevantne za tržište uz one koje se zahtijevaju ovom Uredbom. Komisija u okviru informacijskog sustava stavlja na raspolaganje odgovarajući obrazac za prijenos takvih informacija.

               (8)

               Informacije o cijenama proizvoda i proizvodnji te tržišne informacije potrebne su u svrhu praćenja, analize i upravljanja tržištem poljoprivrednih proizvoda te za potrebe primjene Uredbe (EU) br. 1308/2013. Stoga je primjereno utvrditi pravila u pogledu dostavljanja tih informacija.

               (9)

               Kako bi se pojednostavnio i olakšao pristup pravilima koja se odnose na obveze obavješćivanja, primjereno je u ovu Uredbu uključiti odredbe kojih će se države članice pridržavati pri obavješćivanju Komisije o podatcima o poljoprivrednim tržištima, posebno cijenama, proizvodnji i bilanci stanja, koje su trenutačno propisane uredbama Komisije (EZ) br. 315/2002 (11), (EZ) br. 546/2003 (12), (EZ) br. 1709/2003 (13), (EZ) br. 2336/2003 (14), (EZ) br. 2095/2005 (15), (EZ) br. 952/2006 (16), (EZ) br. 1557/2006 (17), (EZ) br. 589/2008 (18), (EZ) br. 826/2008 (19), (EZ) br. 1249/2008 (20), (EZ) br. 436/2009 (21), (EU) br. 1272/2009 (22) i (EU) br. 479/2010 (23) te provedbenim uredbama Komisije (EU) br. 543/2011 (24), (EU) br. 1288/2011 (25), (EU) br. 1333/2011 (26) i (EU) br. 807/2013 (27). Te bi obveze obavješćivanja trebalo ažurirati s obzirom na stečeno iskustvo i radi učinkovitijeg upravljanja zajedničkom poljoprivrednom politikom.

               (10)

               Kako bi se dobila sveobuhvatna slika podataka o cijenama koji se dostavljaju te radi praćenja trendova, primjereno je zatražiti da se definiraju sve cjenovne serije.

               (11)

               Države članice koje nisu uvele euro dostavljaju informacije o cijenama u svojoj službenoj valuti.

               (12)

               Unija je obvezna o određenim pitanjima obavješćivati Svjetsku trgovinsku organizaciju (WTO) u skladu s člankom 18. stavkom 2. Sporazuma o poljoprivredi WTO-a (28), kako je dodatno pojašnjeno u stavku 4. dokumenta WTO-a G/AG/2 od 30. lipnja 1995. i Prilogu Ministarskoj odluci WTO-a od 19. prosinca 2015. o izvoznoj konkurenciji (WT/MIN(15)/45-WT/L/980). Kako bi ispunila te zahtjeve, Europska unija od država članica traži određene informacije, a posebno informacije o domaćoj potpori i izvoznoj konkurenciji. Stoga bi trebalo utvrditi odredbe u pogledu obavijesti koje države članice dostavljaju Komisiji za te potrebe.

               (13)

               Odredbe o obavješćivanju u sektoru šećera trebale bi se primjenjivati od 1. listopada 2017. kako bi se omogućio nesmetan prijelaz nakon završetka sustava kvota.

               (14)

               Uredbe (EZ) br. 315/2002, (EZ) br. 952/2006, (EZ) br. 589/2008, (EZ) br. 826/2008, (EZ) br. 1249/2008, (EZ) br. 436/2009, (EU) br. 1272/2009, (EU) br. 479/2010, i provedbene uredbe (EU) br. 543/2011, (EU) br. 1333/2011 i (EU) br. 807/2013 trebalo bi stoga na odgovarajući način izmijeniti. Uredbe (EZ) br. 546/2003, (EZ) br. 1709/2003, (EZ) br. 2336/2003, (EZ) br. 2095/2005 i (EZ) br. 1557/2006 te Provedbenu uredbu (EU) br. 1288/2011 trebalo bi staviti izvan snage.

               (15)

               Mjere predviđene ovom Uredbom u skladu su s mišljenjem Odbora za izravna plaćanja i Odbora za zajedničku organizaciju poljoprivrednih tržišta,

         DONIJELA JE OVU UREDBU:
   POGLAVLJE I.

      NAČELA I ZAHTJEVI U POGLEDU INFORMACIJSKOG SUSTAVA

   Članak 1.
   Informacijski sustav Komisije i način obavješćivanja
   1.   Dostavljanje informacija i dokumenata potrebnih u skladu s obvezama obavješćivanja utvrđenima u Uredbi (EU) br. 1307/2013 i Uredbi (EU) br. 1308/2013 te u aktima donesenima na temelju tih uredbi provodi se u okviru sustava temeljenog na informacijskoj tehnologiji koji Komisija stavlja na raspolaganje državama članicama.
   Informacije i dokumenti pripremaju se i dostavljaju u skladu sa sljedećim:

               (a)

               postupcima koji su utvrđeni za informacijski sustav;

               (b)

               pravima pristupa koja dodjeljuje jedinstveno tijelo za vezu navedeno u Delegiranoj uredbi (EU) 2017/1183; i

               (c)

               obrascima stavljenima na raspolaganje korisnicima u informacijskom sustavu.

         2.   Odstupanjem od prvog odlomka stavka 1., države članice mogu zatražene informacije dostaviti Komisiji poštom, telefaksom, elektroničkom poštom ili fizički:

               (a)

               ako Komisija nije stavila na raspolaganje informacijsku tehnologiju potrebnu za određenu obvezu obavješćivanja:

               (b)

               u slučaju više sile ili iznimnih okolnosti zbog kojih se država članica ne može služiti informacijskim sustavom iz stavka 1.

         Članak 2.
   Cjelovitost i čitljivost tijekom vremena
   Informacijski sustav koji Komisija stavlja na raspolaganje osmišljen je tako da štiti cjelovitost poslanih i pohranjenih dokumenata. Sustav posebno:

               (a)

               omogućuje nedvosmislenu identifikaciju svakog korisnika i sadržava učinkovite mjere kontrole prava pristupa kako bi se spriječio nezakonit, zlonamjeran i neovlašten pristup, brisanje, izmjena ili premještanje dokumenata, spisa ili metapodataka;

               (b)

               opremljen je sustavima fizičke zaštite od neovlaštenog ulaska i prirodnih nepogoda te zaštitom programske opreme od mogućih informatičkih napada;

               (c)

               sprječava sve neovlaštene promjene i sadržava mehanizme za osiguranje cjelovitosti s pomoću kojih se može provjeriti je li dokument izmijenjen tijekom vremena;

               (d)

               za svaku bitnu fazu postupka osigurava revizijski trag;

               (e)

               pohranjene podatke čuva u okruženju koje je sigurno kako u fizičkom pogledu tako i u pogledu programske opreme, u skladu s točkom (b);

               (f)

               osigurava pouzdane postupke pretvaranja podataka iz jednog formata u drugi i prijenosa iz jednog programskog okruženja u drugo, kako bi dokumenti bili čitljivi i dostupni tijekom cijelog propisanog razdoblja pohrane;

               (g)

               ima dovoljno detaljnu i ažuriranu funkcionalnu i tehničku dokumentaciju u pogledu djelovanja i značajki sustava; osigurava dostupnost dokumentacije u svakom trenutku organizacijskim jedinicama koje su odgovorne za funkcionalne i/ili tehničke specifikacije.

         Članak 3.
   Vjerodostojnost dokumenata
   Dokument koji se šalje ili pohranjuje s pomoću informacijskog sustava u skladu s ovom Uredbom smatra se vjerodostojnim ako je osoba koja ga je poslala pravilno identificirana i ako je dokument sastavljen i poslan u skladu s ovom Uredbom.
   Članak 4.
   Zaštita osobnih podataka
   1.   Odredbe ove Uredbe primjenjuju se ne dovodeći u pitanje Direktivu 95/46/EZ, Uredbu (EZ) br. 45/2001, Uredbu (EZ) br. 1049/2001 i Direktivu 2002/58/EZ te odredbe donesene u skladu s njima.
   2.   Države članice poduzimaju potrebne mjere za zaštitu povjerljivosti podataka dobivenih od gospodarskih subjekata.
   3.   Ako su informacije koje se dostavljaju Komisiji dobivene od manje od tri subjekta, ili ako informacije dobivene od jednog subjekta čine više od 70 % ukupne količine dostavljenih informacija, predmetna država članica ukazuje na to kad dostavlja informacije Komisiji.
   4.   Komisija ne objavljuje informacije na način koji bi mogao dovesti do identifikacije pojedinog subjekta. Ako postoji takav rizik, Komisija te informacije objavljuje samo u sažetom obliku.
   Članak 5.
   Standardno obavješćivanje
   Osim kako je drukčije predviđeno aktima navedenima u članku 1., ako država članica Komisiji nije dostavila zatražene informacije ili dokumente do isteka roka („nije dostavljeno”), smatra se da su države članice Komisiji dostavile:

               (a)

               u slučaju kvantitativnih informacija, informacije vrijednosti nula;

               (b)

               u slučaju kvalitativnih informacija, stanje „ništa za izvijestiti”.

         POGLAVLJE II.

      OBAVIJESTI O CIJENAMA, PROIZVODNJI, TRŽIŠNIM INFORMACIJAMA I INFORMACIJAMA KOJE SE ZAHTIJEVAJU NA TEMELJU MEĐUNARODNIH SPORAZUMA

      ODJELJAK 1.

         Obavijesti o cijenama, proizvodnji i tržišnim informacijama

   Članak 6.
   Obavijesti o cijenama, proizvodnji i stanju tržišta
   Dostavljanje informacija o cijenama koje se zahtijeva u skladu s obvezom obavješćivanja utvrđenom u članku 2. Delegirane uredbe (EU) 2017/1183 izvršava se u skladu s prilozima I. i II.
   Obavješćivanje o proizvodnji i tržištima koje se zahtijeva u skladu s obvezom obavješćivanja utvrđenom u članku 2. Delegirane uredbe (EU) 2017/1183 izvršava se u skladu s Prilogom III.
   Članak 7.
   Cjelovitost informacija
   1.   Države članice poduzimaju potrebne mjere kako bi osigurale da su dostavljene informacije relevantne za predmetno tržište te da su točne i potpune. Države članice osiguravaju da dostavljeni kvantitativni podatci čine dosljedan statistički niz. Ako određena država članica s razlogom smatra da dostavljene informacije možda nisu relevantne, točne ili potpune, predmetna država članica na to će uputiti Komisiju pri dostavljanju informacija.
   2.   Države članice obavješćuju Komisiju o svim važnim novim informacijama koje bi mogle znatno izmijeniti već dostavljene informacije.
   3.   Države članice poduzimaju potrebne mjere kako bi osigurale da im predmetni gospodarski subjekti dostave zatražene informacije u odgovarajućem roku. Gospodarski subjekti državama članicama dostavljaju informacije potrebne za usklađivanje sa zahtjevima u pogledu informacija utvrđenima u ovoj Uredbi.
   Članak 8.
   Dodatne informacije
   Države članice Komisiji mogu dostaviti dodatne informacije uz one obvezne u skladu s prilozima I., II. i III. s pomoću informacijskog sustava iz članka 1. ako predmetna država članica takve informacije smatra relevantnima. Te se obavijesti dostavljaju s pomoću obrasca koji Komisija stavlja na raspolaganje u sustavu.
   Članak 9.
   Definiranje cijena
   1.   Uz sve obavijesti o cijeni koje se zahtijevaju ovim odjeljkom države članice dostavljaju i informacije o izvoru i metodologiji upotrijebljenoj za utvrđivanje navedenih cijena. U te se obavijesti uključuju informacije o reprezentativnim tržištima koja utvrđuju države članice i povezanim koeficijentima ponderiranja.
   2.   Države članice obavješćuju Komisiju o svim promjenama informacija dostavljenih u skladu sa stavkom 1.
   3.   Države članice Komisiji osiguravaju pravo objave podataka koje joj dostave, u skladu s člankom 4.
   Članak 10.
   Izvješćivanje o cijenama u službenoj valuti
   Ako nije drukčije određeno u prilozima I., II. i III., države članice dostavljaju informacije o cijenama u svojoj službenoj valuti, bez PDV-a.
   Članak 11.
   Tjedno praćenje cijena
   Ako nije drukčije određeno u Prilogu I., države članice Komisiji tjedno dostavljaju informacije o cijenama navedene u tom Prilogu najkasnije do 12:00 (po briselskom vremenu) svake srijede za prethodni tjedan.
   Članak 12.
   Informacije o cijenama koje nisu na tjednoj osnovi i praćenje proizvodnje
   Države članice u utvrđenom roku Komisiji dostavljaju sljedeće:

               (a)

               informacije o cijenama koje nisu na tjednoj osnovi navedene u Prilogu II. ovoj Uredbi; i

               (b)

               informacije o proizvodnji i tržištu navedene u Prilogu III. ovoj Uredbi.

      ODJELJAK 2.

         Obavijesti koje se zahtijevaju na temelju međunarodnih sporazuma

   Članak 13.
   Podatci WTO-a o domaćoj potpori
   1.   Države članice obavješćuju Komisiju do 31. listopada svake godine o podatcima o nacionalnim proračunskim izdatcima, uključujući otpisane prihode, mjerama domaće potpore u korist poljoprivrednih proizvođača za prethodnu financijsku godinu Unije. U obavješćivanje se uključuju i podatci o mjerama koje su sufinancirane iz proračuna Unije te su obuhvaćene i nacionalne i Unijine komponente financiranja. Obavješćivanjem nisu obuhvaćene mjere koje se u potpunosti financiraju iz proračuna Unije.
   2.   Podatci koji se zahtijevaju u okviru stavka 1. jesu oni koji su navedeni u dokumentu WTO-a G/AG/2 o domaćoj potpori te se o njima obavješćuje uz upotrebu formata navedenog u tom dokumentu.
   Članak 14.
   Podatci WTO-a o izvoznoj konkurenciji
   1.   Države članice obavješćuju Komisiju najkasnije do 28. veljače svake godine o podatcima za prethodnu kalendarsku godinu o sljedećim mjerama u pogledu izvozne konkurencije koje primjenjuju:

               (a)

               financijska potpora izvozu (izvozni krediti, garancije za izvozne kredite ili programi osiguranja);

               (b)

               međunarodna pomoć u hrani;

               (c)

               državna poduzeća koja se bave izvozom poljoprivrednih proizvoda.

         2.   Podatci koji se zahtijevaju u okviru stavka 1. jesu oni koji su navedeni u Prilogu Ministarskoj odluci WTO-a od 19. prosinca 2015. o izvoznoj konkurenciji te se o njima obavješćuje uz upotrebu formata navedenog u tom Prilogu.
   POGLAVLJE III.

      ZAVRŠNE ODREDBE

   Članak 15.
   Izmjene nekoliko uredbi i prijelazne odredbe
   1.   Briše se članak 1. Uredbe (EZ) br. 315/2002;
   2.   Brišu se članci 12., 13., 14., 14.a, 15.a, 20., 21. i 22. Uredbe (EZ) br. 952/2006 s učinkom od 1. listopada 2017. Te će se odredbe nastaviti primjenjivati u pogledu preostalih obavijesti koje se odnose na sustav kvota za šećer;
   3.   Briše se članak 31. Uredbe (EZ) br. 589/2008;
   4.   Briše se točka A Priloga III. Uredbi (EZ) br. 826/2008;
   5.   Brišu se članak 16. stavak 8., članak 17., članak 25. stavak 3., članak 27. stavci 1. i 2., članak 34. stavak 2. i članak 36. Uredbe (EZ) br. 1249/2008;
   6.   Briše se članak 19. Uredbe (EZ) br. 436/2009, osim stavka 1. točke (b) podtočke iii. i stavka 2. koji će se nastaviti primjenjivati do 31. srpnja 2017.;
   7.   Briše se članak 56. stavci 3. i 4. Uredbe (EU) br. 1272/2009;
   8.   Brišu se članci 1.a, 2. i 3. Uredbe (EU) br. 479/2010;
   9.   Briše se članak 98. Provedbene uredbe (EU) br. 543/2011;
   10.   Briše se članak 11. Provedbene uredbe (EU) br. 1333/2011;
   11.   Brišu se članak 4. stavci 2. i 3. te članak 7. Provedbene uredbe (EU) br. 807/2013.
   Članak 16.
   Stavljanje izvan snage
   Stavljaju se izvan snage sljedeće uredbe:

               —

               Uredba (EZ) br. 546/2003;

               —

               Uredba (EZ) br. 1709/2003;

               —

               Uredba (EZ) br. 2336/2003;

               —

               Uredba (EZ) br. 2095/2005;

               —

               Uredba (EZ) br. 1557/2006;

               —

               Provedbena uredba (EU) br. 1288/2011.

         Članak 17.
   Stupanje na snagu
   Ova Uredba stupa na snagu sedmog dana od dana objave u Službenom listu Europske unije.
   Točka 1. Priloga II. i točka 2. Priloga III. primjenjuju se od 1. listopada 2017.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. travnja 2017.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 608.

      (2)  SL L 347, 20.12.2013., str. 671.

      (3)  Uredba Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (SL L 30, 31.1.2009., str. 16.).

      (4)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

      (5)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice Komisiji moraju dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).

      (6)  Delegirana uredba Komisije (EU) 2017/1183 оd 20. travnja 2017. o dopuni uredaba (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (vidjeti stranicu 100 ovoga Službenog lista).

      (7)  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).

      (8)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (9)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

      (10)  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).

      (11)  Uredba Komisije (EZ) br. 315/2002 od 20. veljače 2002. o utvrđivanju cijena svježih ili ohlađenih ovčjih trupova na reprezentativnom tržištu Zajednice (SL L 50, 21.2.2002., str. 47.).

      (12)  Uredba Komisije (EZ) br. 546/2003 od 27. ožujka 2003. o određenim službenim obavijestima u vezi s primjenom Uredbi Vijeća (EEZ) br. 2771/75, (EEZ) br. 2777/75 i (EEZ) br. 2783/75 u sektorima jaja i mesa peradi (SL L 81, 28.3.2003., str. 12.).

      (13)  Uredba Komisije (EZ) br. 1709/2003 od 26. rujna 2003. o izjavama o prinosu i zalihama riže (SL L 243, 27.9.2003., str. 92.).

      (14)  Uredba Komisije (EZ) br. 2336/2003 od 30. prosinca 2003. o uvođenju određenih detaljnih pravila za primjenu Uredbe Vijeća (EZ) br. 670/2003 o posebnim mjerama za tržište etilnog alkohola poljoprivrednog podrijetla (SL L 346, 31.12.2003., str. 19.).

      (15)  Uredba Komisije (EZ) br. 2095/2005 od 20. prosinca 2005. o utvrđivanju detaljnih pravila za primjenu Uredbe Vijeća (EEZ) br. 2075/92 u pogledu dostavljanja informacija o duhanu (SL L 335, 21.12.2005., str. 6.).

      (16)  Uredba Komisije (EZ) br. 952/2006 od 29. lipnja 2006. o utvrđivanju detaljnih pravila za primjenu Uredbe Vijeća (EZ) br. 318/2006 u pogledu upravljanja tržištem šećera Zajednice i sustavom kvota (SL L 178, 1.7.2006., str. 39.).

      (17)  Uredba Komisije (EZ) br. 1557/2006 od 18. listopada 2006. o utvrđivanju detaljnih pravila za provedbu Uredbe Vijeća (EZ) br. 1952/2005 u pogledu registracije ugovora i dostavljanja podataka koji se odnose na hmelj (SL L 288, 19.10.2006., str. 18).

      (18)  Uredba Komisije (EZ) br. 589/2008 od 23. lipnja 2008. o utvrđivanju detaljnih pravila za provedbu Uredbe Vijeća (EZ) br. 1234/2007 u pogledu tržišnih standarda za jaja (SL L 163, 24.6.2008., str. 6.).

      (19)  Uredba Komisije (EZ) br. 826/2008 od 20. kolovoza 2008. o utvrđivanju zajedničkih pravila za dodjelu potpore za privatno skladištenje određenih poljoprivrednih proizvoda (SL L 223, 21.8.2008., str. 3.).

      (20)  Uredba Komisije (EZ) br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL L 337, 16.12.2008., str. 3.).

      (21)  Uredba Komisije (EZ) br. 436/2009 od 26. svibnja 2009. o utvrđivanju detaljnih pravila za primjenu Uredbe Vijeća (EZ) br. 479/2008 u pogledu vinogradarskog registra, obveznih izjava te prikupljanja informacija za praćenje tržišta vina, dokumenata koji prate pošiljke proizvoda od grožđa i vina i evidencija koje se vode u vinskom sektoru (SL L 128, 27.5.2009., str. 15.).

      (22)  Uredba Komisije (EU) br. 1272/2009 od 11. prosinca 2009. o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije (SL L 349, 29.12.2009., str. 1.).

      (23)  Uredba Komisije (EU) br. 479/2010 od 1. lipnja 2010. o utvrđivanju pravila za provedbu Uredbe Vijeća (EZ) br. 1234/2007 u pogledu obavješćivanja Komisije od strane država članica u sektoru mlijeka i mliječnih proizvoda (SL L 135, 2.6.2010., str. 26.).

      (24)  Provedbena Uredba Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15.6.2011., str. 1.).

      (25)  Provedbena uredba Komisije (EU) br. 1288/2011 od 9. prosinca 2011. o obavješćivanju o veleprodajnim cijenama banana u okviru zajedničke organizacije poljoprivrednih tržišta (SL L 328, 10.12.2011., str. 42).

      (26)  Provedbena uredba Komisije (EU) br. 1333/2011 od 19. prosinca 2011. o utvrđivanju tržišnih standarda za banane, pravila za provjeru usklađenosti s tim tržišnim standardima i zahtjeva u pogledu obavješćivanja u sektoru banana (SL L 336, 20.12.2011., str. 23.).

      (27)  Uredba Komisije (EU) br. 807/2013 od 26. kolovoza 2013. o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu utvrđivanja cijena određenih životinja vrste goveda na reprezentativnim tržištima Unije (SL L 228, 27.8.2013., str. 5.).

      (28)  Urugvajska runda multilateralnih trgovinskih pregovora (1986. – 1994.) – Prilog 1. – Prilog 1.A – Sporazum o poljoprivredi (WTO-GATT 1994) WTO-„GATT 1994” (SL L 336, 23.12.1994., str. 22.).

      PRILOG I.

         Zahtjevi u pogledu tjednih informacija o cijenama iz članka 11.

      1.   Žitarice

         Sadržaj obavijesti: reprezentativne tržišne cijene za sve žitarice i značajke žitarica koje se smatraju relevantnima za tržište Unije, izražene za tonu proizvoda.

         Države članice na koje se odnosi predmetno pitanje: sve države članice.

         Ostalo: cijene se odnose posebno na kvalitativne značajke, mjesto kotacije i fazu trženja za svaki proizvod.
      2.   Riža

         Sadržaj obavijesti: reprezentativne tržišne cijene za sve sorte riže koje se smatraju relevantnima za tržište Unije, izražene za tonu proizvoda.

         Države članice na koje se odnosi predmetno pitanje: države članice koje proizvode rižu.

         Ostalo: cijene se odnose posebno na stupanj prerade, mjesto kotacije i fazu trženja za svaki proizvod.
      3.   Maslinovo ulje

         Sadržaj obavijesti: prosječne cijene zabilježene na glavnim reprezentativnim tržištima i nacionalne prosječne cijene za kategorije maslinova ulja navedene u dijelu VIII. Priloga VII. Uredbi (EU) br. 1308/2013, izražene za 100 kg proizvoda.

         Države članice na koje se odnosi predmetno pitanje: države članice koje proizvedu više od 20 000 t maslinova ulja u godišnjem razdoblju od 1. listopada do 30. rujna.

         Ostalo: cijene se odnose na nepakirano maslinovo ulje, franko uljara za djevičansko maslinovo ulje i franko tvornica za druge kategorije. Reprezentativnim tržištima obuhvaćeno je najmanje 70 % nacionalne proizvodnje predmetnog proizvoda.
      4.   Voće i povrće

         Sadržaj obavijesti: jedna ponderirana prosječna cijena za vrste i sorte voća i povrća iz dijela A Priloga XV. Provedbenoj uredbi (EU) br. 543/2011 koje ispunjavaju opće tržne standarde određene u dijelu A Priloga I. toj Uredbi ili za I. razred za proizvode obuhvaćene određenim tržišnim standardom, izražena za 100 kg neto mase proizvoda.

         Države članice na koje se odnosi predmetno pitanje: države članice navedene u Prilogu XV. Provedbenoj uredbi (EU) br. 543/2011, kad su dostupni podatci.

         Ostalo: Cijene se odnose na cijene franko mjesta pakiranja, sortirano, upakirano i, ako je moguće, na paletama.
      5.   Banane

         Sadržaj obavijesti: veleprodajna cijena za žute banane obuhvaćene oznakom KN 0803 90 10, izražena za 100 kg proizvoda.

         Države članice na koje se odnosi predmetno pitanje: sve države članice koje stavljaju na tržište više od 50 000 tona žutih banana u kalendarskoj godini.

         Ostalo: obavješćuje se o cijenama po skupinama zemalja podrijetla
      6.   Meso

         Sadržaj obavijesti: cijene goveđih, svinjskih i ovčjih trupova i određenih živih goveda, teladi i prasadi u skladu s razvrstavanjem goveđih, svinjskih i ovčjih trupova i izvješćivanju o tržišnim cijenama u skladu s pravilima Unije u okviru Uredbe (EU) br. 1308/2013.

         Države članice na koje se odnosi predmetno pitanje: sve države članice.

         Ostalo: ako po mišljenju nadležnog tijela predmetne države članice nema dovoljno trupova ili živih životinja za obavješćivanje, predmetna država članica može odlučiti da u tom razdoblju obustavi bilježenje cijena takvih trupova ili živih životinja te obavješćuje Komisiju o razlogu zbog kojeg je tako odlučila.
      7.   Mlijeko i mliječni proizvodi

         Sadržaj obavijesti: cijene sirutke u prahu, obranog mlijeka u prahu, punomasnog mlijeka u prahu, maslaca i industrijskog sira, izražene za 100 kg proizvoda.

         Države članice na koje se odnosi predmetno pitanje: države članice čija nacionalna proizvodnja čini 2 % ili više proizvodnje Unije; ili, u slučaju industrijskog sira, ako ta vrsta sira čini 4 % ili više ukupne nacionalne proizvodnje sira.

         Ostalo: obavješćuje se o cijenama proizvoda kupljenih od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.
      8.   Jaja

         Sadržaj obavijesti: veleprodajne cijene za jaja klase A dobivena od kokoši iz kaveznog uzgoja (prosjek kategorija L i M), izražene za 100 kg proizvoda.

         Države članice na koje se odnosi predmetno pitanje: sve države članice.

         Ostalo: obavješćuje se o cijenama franko mjesta pakiranja. Ako proizvodnja u okviru kaveznog uzgoja više nije reprezentativna, predmetna država članica obavješćuje o veleprodajnoj cijeni jaja klase A dobivenih od kokoši nesilica iz uzgoja u zatvorenim objektima, izraženoj za 100 kg proizvoda.
      9.   Meso peradi

         Sadržaj obavijesti: prosječna veleprodajna cijena za cijele piliće klase A („65 % pilići”), izražena za 100 kg proizvoda.

         Države članice na koje se odnosi predmetno pitanje: sve države članice.

         Ostalo: obavješćuje se o cijenama za proizvode u klaonicama ili onima zabilježenima na reprezentativnim tržištima. Ako je u smislu strukture tržišta važna neka druga obrada pilića ili određeni komadi piletine, predmetna država članica može, uz prosječnu veleprodajnu cijenu za cijele piliće klase A („65 % pilići”), obavijestiti i o veleprodajnoj cijeni za drukčiju obradu pilića ili komade kvalitete klase A, navodeći vrstu obrade ili komada na koju se cijena odnosi, a izražava se za 100 kg proizvoda.

      PRILOG II.

         Zahtjevi u pogledu informacija o cijenama koje nisu na tjednoj osnovi iz članka 12. točke (a)

      1.   Šećer

         Sadržaj obavijesti

                  (a)

                  Ponderirani prosjeci sljedećih cijena šećera, izraženi za tonu šećera, kao i ukupne odgovarajuće količine i ponderirana standardna odstupanja:

                              i.

                              za prethodni mjesec prodajna cijena;

                              ii.

                              za tekući mjesec predviđena prodajna cijena u okviru ugovora ili drugih transakcija.

                  (b)

                  ponderirana prosječna cijena šećerne repe tijekom prethodne tržišne godine, izražena za tonu repe, kao i ukupne odgovarajuće količine.

         Države članice na koje se odnosi predmetno pitanje

                  (a)

                  za cijene šećera, sve države članice u kojima se proizvodi više od 10 000 tona šećera od šećerne repe ili sirovog šećera;

                  (b)

                  za cijene šećerne repe, sve države članice u kojima se proizvodi šećerna repa.

         Razdoblje za dostavljanje obavijesti

                  (a)

                  za cijene šećera do kraja svakog mjeseca;

                  (b)

                  za cijene šećerne repe do 30. lipnja svake godine.

         Ostalo

         Cijene se utvrđuju u skladu s metodologijom koju je objavila Komisija i odnose se na:

                  (a)

                  cijene za bijeli šećer u rasutom stanju, franko tvornica, za šećer standardne kvalitete kako je definirana u točki B podtočki II. Priloga III. Uredbi (EU) br. 1308/2013, prikupljene od poduzeća za proizvodnju šećera i rafinerije;

                  (b)

                  cijene šećerne repe, za šećernu repu standardne kvalitete kako je definirana u točki B podtočki I. Priloga III. Uredbi (EU) br. 1308/2013, koju proizvođačima plaćaju poduzeća za proizvodnju šećera. Šećerna repa odnosi se na istu tržišnu godinu kao šećer koji je iz nje dobiven.

            2.   Lanena vlakna

         Sadržaj obavijesti: prosječne cijene, franko tvornica, za prethodni mjesec, zabilježene na glavnim reprezentativnim tržištima za duga lanena vlakna, izražene za tonu proizvoda.

         Države članice na koje se odnosi predmetno pitanje: sve države članice u kojima se proizvode duga lanena vlakna na površini većoj od 1 000 ha na kojoj su zasađena lanena vlakna.

         Razdoblje za dostavljanje obavijesti: do 25. dana svakog mjeseca za prethodni mjesec.
      3.   Vino

         Sadržaj obavijesti: u pogledu vina navedenih u točki 1. dijela II. Priloga VII. Uredbi (EU) br. 1308/2013:

                  (a)

                  sažetak cijena za prethodni mjesec izraženih za hektolitar vina, uz upućivanje na predmetne volumene; ili

                  (b)

                  do 31. srpnja 2017., javno dostupne izvore informacija koji se smatraju vjerodostojnima za bilježenje cijena.

         Države članice na koje se odnosi predmetno pitanje: države članice u kojima je proizvodnja vina tijekom proteklih pet godina u prosjeku iznosila više od 5 % ukupne proizvodnje vina u Uniji.

         Razdoblje za dostavljanje obavijesti: do 15. dana svakog mjeseca za prethodni mjesec.

         Ostalo: obavješćuje se o cijenama za nepakirani proizvod, franko prostorije proizvođača. Za informacije navedene u točkama (a) i (b), predmetne države članice odabiru osam najreprezentativnijih tržišta za praćenje, uključujući najmanje dva za vina zaštićene oznake izvornosti ili zaštićene oznake zemljopisnog podrijetla.
      4.   Mlijeko i mliječni proizvodi

      (a)   Mlijeko

         Sadržaj obavijesti: cijena sirovog mlijeka i procijenjena cijena isporuke u tekućem mjesecu, izražena za 100 kg proizvoda za stvarni sadržaj masti i bjelančevina.

         Države članice na koje se odnosi predmetno pitanje: sve države članice.

         Razdoblje za dostavljanje obavijesti: do kraja svakog mjeseca za prethodni mjesec.

         Ostalo: obavješćuje se o cijeni koju plaćaju prvi kupci s poslovnim nastanom na području države članice.
      (b)   Mliječni proizvodi

         Sadržaj obavijesti: cijene za sireve, osim industrijskih sireva iz točke 7. Priloga I., izražene za 100 kg proizvoda.

         Države članice na koje se odnosi predmetno pitanje: sve države članice za vrste sireva relevantne za nacionalno tržište.

         Razdoblje za dostavljanje obavijesti: do 15. dana svakog mjeseca za prethodni mjesec.

         Ostalo: obavješćuje se o cijenama sira kupljenog od proizvođača, isključujući druge troškove (prijevoz, utovar, rukovanje, skladištenje, palete, osiguranje itd.) na temelju ugovora sklopljenih za isporuke u roku od tri mjeseca.

      PRILOG III.

         Zahtjevi u pogledu informacija o proizvodnji i tržišnih informacija iz članka 12. točke (b)

      1.   Riža

         Sadržaj obavijesti: za sve vrste riže navedene u točkama 2. i 3. dijela I. Priloga II. Uredbi (EU) br. 1308/2013:

                  (a)

                  zasađeno područje, poljoprivredni prinos, proizvodnja neoljuštene riže u godini berbe i prinos prerade;

                  (b)

                  zalihe riže (izražene kao ekvivalent prerađene riže) koje drže proizvođači i ljuštionice riže 31. kolovoza svake godine, raščlanjene na rižu proizvedenu u Europskoj uniji i uvezenu rižu.

         Razdoblje za dostavljanje obavijesti: do 15. siječnja svake godine za prethodnu godinu.

         Države članice na koje se odnosi predmetno pitanje

                  (a)

                  za proizvodnju neoljuštene riže, sve države članice u kojima se proizvodi riža;

                  (b)

                  za zalihe riže, sve države članice u kojima se proizvodi riža i države članice s ljuštionicama riže.

            2.   Šećer

      A.   Površine uzgoja šećerne repe

         Sadržaj obavijesti: površine uzgoja šećerne repe za trenutačnu tržišnu godinu i procjena za sljedeću tržišnu godinu.

         Razdoblje za dostavljanje obavijesti: do 31. svibnja svake godine.

         Države članice na koje se odnosi predmetno pitanje: sve države članice sa zasađenim područjem od više od 1 000 ha šećerne repe u predmetnoj godini.

         Ostalo: ti se podatci izražavaju u hektarima i raščlanjuju po područjima namijenjenima za proizvodnju šećera i onima namijenjenima za proizvodnju bioetanola.
      B.   Proizvodnja šećera i bioetanola

         Sadržaj obavijesti: proizvodnja šećera i proizvodnja bioetanola koju su ostvarila sva poduzeća u prethodnoj tržišnoj godini i procjena proizvodnje šećera koju će ostvariti svako poduzeće u trenutačnoj tržišnoj godini;

         Razdoblje za dostavljanje obavijesti: do 30. studenoga svake godine u pogledu proizvodnje u prethodnoj tržišnoj godini i do 31. ožujka svake godine (30. lipnja za francuske departmane Guadeloupe i Martinique) u pogledu proizvodnje u trenutačnoj tržišnoj godini.

         Države članice na koje se odnosi predmetno pitanje: sve države članice u kojima se proizvede više od 10 000 tona šećera.

         Ostalo

                  (a)

                  „proizvodnja šećera” znači ukupna količina, izražena u tonama bijelog šećera, sljedećih proizvoda:

                              i.

                              bijelog šećera, zanemarujući razlike u kvaliteti;

                              ii.

                              sirovog šećera, na temelju prinosa utvrđenog u skladu s točkom B podtočkom III. Priloga III. Uredbi (EU) br. 1308/2013;

                              iii.

                              invertnog šećera, prema masi;

                              iv.

                              saharoze ili otopine invertnog šećera čija čistoća iznosi najmanje 70 % i proizvode se od šećerne repe, na temelju sadržaja šećera koji se može ekstrahirati ili na temelju stvarnog prinosa;

                              v.

                              saharoze ili otopine invertnog šećera čija čistoća iznosi najmanje 75 % i proizvode se od šećerne trske, na temelju sadržaja šećera;

                  (b)

                  u proizvodnju šećera ne uključuje se bijeli šećer dobiven iz bilo kojeg proizvoda iz točke (a) ili proizveden u okviru unutarnje proizvodnje;

                  (c)

                  šećer ekstrahiran iz repe posijane u određenoj tržišnoj godini pripisuje se sljedećoj tržišnoj godini. Međutim, države članice mogu odlučiti da šećer ekstrahiran iz repe posijane na jesen određene tržišne godine pripišu istoj tržišnoj godini, a o toj odluci obavješćuju Komisiju najkasnije 1. listopada 2017.;

                  (d)

                  podatci za šećer raščlanjuju se po mjesecima i, u pogledu trenutačne tržišne godine, odgovaraju privremenim podatcima do veljače i procjenama za preostale mjesece u tržišnoj godini;

                  (e)

                  u proizvodnju bioetanola uključuje se samo bioetanol dobiven iz bilo kojeg proizvoda iz točke (a) i izražava se u hektolitrima.

            C.   Proizvodnja izoglukoze

         Sadržaj obavijesti

                  (a)

                  količine vlastite proizvodnje izoglukoze koju je isporučio svaki proizvođač tijekom prethodne tržišne godine;

                  (b)

                  količine vlastite proizvodnje izoglukoze koju je isporučio svaki proizvođač tijekom prethodnog mjeseca;

         Razdoblje za dostavljanje obavijesti: do 30. studenoga svake godine za prethodnu tržišnu godinu i do 25. u mjesecu za prethodni mjesec.

         Države članice na koje se odnosi predmetno pitanje: sve države članice u kojima se proizvodi izoglukoza.

         Ostalo:„Proizvodnja izoglukoze” znači ukupna količina proizvoda dobivena iz glukoze ili njezinih polimera s masenim sadržajem u suhom stanju od najmanje 41 % fruktoze, izraženo u tonama suhe tvari bez obzira na stvarni sadržaj fruktoze koji prelazi prag od 41 %. Godišnji podatci o proizvodnji raščlanjuju se po mjesecima.
      D.   Zalihe šećera i izoglukoze

         Sadržaj obavijesti

                  (a)

                  količine proizvedenog šećera koje na kraju svakog mjeseca drže poduzeća za proizvodnju šećera i rafinerije;

                  (b)

                  količine proizvedene izoglukoze koje na kraju prethodne tržišne godine drže proizvođači izoglukoze.

         Razdoblje za dostavljanje obavijesti: do kraja svakog mjeseca za predmetni prethodni mjesec u pogledu šećera, a do 30. studenoga u pogledu izoglukoze.

         Države članice na koje se odnosi predmetno pitanje

                  (a)

                  za šećer, sve države članice u kojima se nalaze proizvođači šećera i rafinerije šećera te u kojima se proizvodi više od 10 000 tona šećera;

                  (b)

                  za izoglukozu, sve države članice u kojima se proizvodi izoglukoza.

         Ostalo: podatci se odnose na proizvode koji su uskladišteni u slobodnom prometu na području Unije te na proizvodnju šećera i izoglukoze kako je definirana u točkama B i C.
      U pogledu šećera:

                  —

                  podatci se odnose na količine u vlasništvu poduzeća ili rafinerije ili one obuhvaćene jamstvom;

                  —

                  u podatcima se navodi, za količine uskladištene na kraju srpnja, kolovoza i rujna, količina iz proizvodnje šećera obuhvaćene sljedećom tržišnom godinom;

                  —

                  ako se skladište nalazi u državi članici koja nije ona koja obavješćuje Komisiju, država članica koja obavješćuje izvijestit će predmetnu državu članicu o količinama uskladištenima na njezinu području i o točnim lokacijama skladištenja do kraja mjeseca nakon mjeseca u kojem je obaviještena Komisija.

            U pogledu izoglukoze, količine se odnose na količine u vlasništvu proizvođača.
      3.   Bilje za proizvodnju vlakana

         Sadržaj obavijesti

                  (a)

                  površine uzgoja lanenih vlakana za trenutačnu tržišnu godinu i procjena za sljedeću tržišnu godinu, izraženo u hektarima;

                  (b)

                  proizvodnja lanenih vlakana za prethodnu tržišnu godinu i procjena za trenutačnu tržišnu godinu, izraženo u tonama;

                  (c)

                  područje zasađeno pamukom za prethodnu godinu usjeva i procjena za trenutačnu godinu usjeva, izraženo u hektarima;

                  (d)

                  proizvodnja pamuka koji nije očišćen od sjemena za prethodnu godinu usjeva i procjena za trenutačnu godinu usjeva, izraženo u tonama;

                  (e)

                  prosječna cijena pamuka koji nije očišćen od sjemena koja se plaća proizvođačima pamuka u pogledu prethodne godine usjeva, izraženo u tonama proizvoda.

         Razdoblje za dostavljanje obavijesti

                  (a)

                  za površine uzgoja lanenih vlakana, do 31. srpnja svake godine;

                  (b)

                  za proizvodnju dugih lanenih vlakana, do 31. listopada svake godine;

                  (c), (d) i (e)

                  za pamuk, do 15. listopada svake godine.

         Države članice na koje se odnosi predmetno pitanje

                  (a) i (b):

                  za lan, sve države članice u kojima se proizvode duga lanena vlakna na površini većoj od 1 000 ha na kojoj su zasađena lanena vlakna;

                  (c), (d) i (e):

                  za pamuk, sve države članice u kojima je posijano najmanje 1 000 ha pamuka.

            4.   Hmelj

         Sadržaj obavijesti: sljedeće informacije o proizvodnji, navedene u ukupnom iznosu i za potrebe informacija iz točaka (b) do (d), raščlanjene po gorkim i aromatičnim sortama:

                  (a)

                  broj poljoprivrednika koji uzgajaju hmelj;

                  (b)

                  područje zasađeno hmeljem, izraženo u hektarima;

                  (c)

                  količina u tonama i prosječna cijena na gospodarstvu, izražena po kilogramu hmelja prodanom u okviru terminskog ugovora i bez takvog ugovora;

                  (d)

                  proizvodnja alfa-kiselina u tonama i prosječan sadržaj alfa-kiselina (u postotcima).

         Razdoblje za dostavljanje obavijesti: do 30. travnja godine koja slijedi nakon berbe hmelja.

         Države članice na koje se odnosi predmetno pitanje: države članice sa zasađenim područjem od više od 200 ha hmelja u prethodnoj godini.
      5.   Maslinovo ulje

         Sadržaj obavijesti

                  (a)

                  podatci o konačnoj proizvodnji, ukupnoj domaćoj potrošnji (uključujući u prerađivačkoj industriji) i konačne zalihe za prethodno razdoblje od jedne godine, od 1. listopada do 30. rujna.

                  (b)

                  procjena mjesečne proizvodnje i procjene ukupne proizvodnje, domaća potrošnja (uključujući u prerađivačkoj industriji) i konačne zalihe za prethodno razdoblje od jedne godine, od 1. listopada do 30. rujna.

         Razdoblje za dostavljanje obavijesti

                  (a)

                  za prethodno godišnje razdoblje do 31. listopada svake godine.

                  (b)

                  za trenutačno godišnje razdoblje do 31. listopada i do 15. dana svakog mjeseca od studenoga do lipnja.

         Države članice na koje se odnosi predmetno pitanje: države članice koje proizvode maslinovo ulje.
      6.   Banane

         Sadržaj obavijesti

                  (a)

                  prosječne prodajne cijene na lokalnim tržištima zelenih banana koje se stavljaju na tržište u regiji proizvodnje, izražene za 100 kg proizvoda i povezane količine;

                  (b)

                  prosječne prodajne cijene zelenih banana koje se stavljaju na tržište izvan regije proizvodnje, izražene za 100 kg proizvoda i povezane količine.

         Razdoblje za dostavljanje obavijesti

                  —

                  do 15. lipnja svake godine u pogledu prethodnog razdoblja od 1. siječnja do 30. travnja;

                  —

                  do 15. listopada svake godine u pogledu prethodnog razdoblja od 1. svibnja do 31. kolovoza;

                  —

                  do 15. veljače svake godine u pogledu prethodnog razdoblja od 1. rujna do 31. prosinca.

         Države članice na koje se odnosi predmetno pitanje: države članice s regijom proizvodnje, točnije:

                  (a)

                  Kanarski otoci;

                  (b)

                  Guadeloupe;

                  (c)

                  Martinique;

                  (d)

                  Madeira i Azori;

                  (e)

                  Kreta i Lakonija;

                  (f)

                  Cipar.

         Ostalo: cijene za zelene banane stavljene na tržište izvan regije proizvodnje one su iz prve luke iskrcaja (roba koja nije iskrcana).
      7.   Duhan

         Sadržaj obavijesti: za svaku skupinu sorti sirovog duhana:

                  i.

                  broj poljoprivrednika;

                  ii.

                  površina u hektarima;

                  iii.

                  isporučena količina u tonama;

                  iv.

                  prosječna cijena koja se plaća poljoprivrednicima, isključujući poreze i druge namete, izražena za kilogram proizvoda.

         Razdoblje za dostavljanje obavijesti: do 31. srpnja godine koja slijedi nakon godine berbe.

         Države članice na koje se odnosi predmetno pitanje: države članice sa zasađenim područjem od više od 3 000 ha duhana u prethodnoj berbi.

         Ostalo: skupine sorti sirovog duhana sljedeće su:

                  Skupina I.

                  :

                  Sušen zračnim tokom: duhan sušen u sušionicama s kontroliranim protokom zraka, pri kontroliranoj temperaturi i vlažnosti, posebno Virginia;

                  Skupina II.

                  :

                  Svijetli zračno sušen: duhan sušen na zraku pod strehom, koji ne fermentira, posebno Burley i Maryland;

                  Skupina III.

                  :

                  Tamni zračno sušen: duhan sušen na zraku pod strehom, koji prije stavljanja na tržište fermentira, a posebno Badischer Geudertheimer, Fermented Burley, Havana, Mocny Skroniowski, Nostrano del Brenta i Pulawski;

                  Skupina IV.

                  :

                  Sušen na dimu: duhan sušen na dimu, a posebno Kentucky i Salento;

                  Skupina V.

                  :

                  Sušen na suncu: duhan sušen na suncu, naziva se i „Orijentalne sorte”, a posebno Basmas, Katerini i Kaba-Koulak.

            8.   Proizvodi iz sektora vina

         Sadržaj obavijesti

                  (a)

                  procijenjena proizvodnja vinskih proizvoda (uključujući vinificirani i nevinificirani mošt) na području države članice u trenutačnoj vinskoj godini;

                  (b)

                  konačni rezultat izjava o proizvodnji navedenih u članku 9. Uredbe (EZ) br. 436/2009, kao i procjenu proizvodnje koja nije obuhvaćena tim izjavama;

                  (c)

                  sažetak izjava o zalihama navedenih u članku 11. Uredbe (EZ) br. 436/2009 koje se drže 31. srpnja prethodne vinske godine;

                  (d)

                  konačna bilanca prethodne vinske godine, uključujući potpune informacije o raspoloživosti (početne zalihe, proizvodnja, uvoz), upotrebi (ljudska i industrijska potrošnja, prerada, izvoz i gubitci) i konačne zalihe.

         Razdoblje za dostavljanje obavijesti

                  (a)

                  za procjene proizvodnje do 30. rujna svake godine;

                  (b)

                  konačni rezultat izjava o proizvodnji do 15. ožujka svake godine;

                  (c)

                  sažetak izjava o zalihama do 31. listopada svake godine;

                  (d)

                  konačna bilanca do 15. siječnja svake godine.

         Države članice na koje se odnosi predmetno pitanje: države članice koje održavaju ažurirani vinogradski registar u skladu s člankom 145. stavkom 1. Uredbe (EU) br. 1308/2013.
      9.   Mlijeko i mliječni proizvodi

         Sadržaj obavijesti: ukupna količina sirova kravljeg mlijeka, izražena u kilogramima za stvarni sadržaj masnoće.

         Razdoblje za dostavljanje obavijesti: do 25. dana svakog mjeseca.

         Države članice na koje se odnosi predmetno pitanje: sve države članice.

         Ostalo: količine se odnose na mlijeko isporučeno u prethodnom mjesecu prvim kupcima s poslovnim nastanom u državi članici. Države članice osiguravaju da svi prvi kupci s poslovnim nastanom na njihovu području nacionalnom nadležnom tijelu podnesu izjavu o količini sirova kravljeg mlijeka koje im je isporučeno u svakom mjesecu pravodobno i pravilno radi ispunjenja ovog zahtjeva.
      10.   Jaja

         Sadržaj obavijesti: broj mjesta proizvodnje jaja, uz raščlanjivanje po metodama uzgoja navedenima u Prilogu II. Uredbi (EZ) br. 589/2008, uključujući najveći kapacitet objekta po broju kokoši nesilica istodobno prisutnih u njemu.

         Razdoblje za dostavljanje obavijesti: do 1. travnja svake godine;

         Države članice na koje se odnosi predmetno pitanje: sve države članice.
      11.   Etilni alkohol

         Sadržaj obavijesti: za alkohol poljoprivrednog podrijetla, izraženo u hektolitrima čistog alkohola:

                  (a)

                  proizvodnja fermentiranjem i destiliranjem, raščlanjeno po poljoprivrednim sirovinama od kojih se proizvodi alkohol;

                  (b)

                  količine prenesene od proizvođača ili uvoznika alkohola za potrebe obrade ili pakiranja, raščlanjeno po kategoriji upotrebe (hrana i piće, goriva, industrijska/ostalo).

         Razdoblje za dostavljanje obavijesti: do 1. ožujka svake godine za prethodnu kalendarsku godinu.

         Države članice na koje se odnosi predmetno pitanje: sve države članice.


title: Provedbena uredba Komisije (EU) 2016/434 оd 22. ožujka 2016. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               23.3.2016

               HR

               Službeni list Europske unije

               L 76/32

         PROVEDBENA UREDBA KOMISIJE (EU) 2016/434
   оd 22. ožujka 2016.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. ožujka 2016.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  EG

                  110,0

                  IL

                  125,9

                  MA

                  97,1

                  TR

                  107,0

                  ZZ

                  110,0

                  0707 00 05

                  MA

                  84,0

                  TR

                  146,9

                  ZZ

                  115,5

                  0709 91 00

                  EG

                  241,9

                  ZZ

                  241,9

                  0709 93 10

                  MA

                  51,7

                  TR

                  163,4

                  ZZ

                  107,6

                  0805 10 20

                  EG

                  47,5

                  IL

                  70,0

                  MA

                  59,5

                  TN

                  60,0

                  TR

                  72,0

                  ZZ

                  61,8

                  0805 50 10

                  MA

                  138,5

                  TR

                  88,5

                  ZZ

                  113,5

                  0808 10 80

                  BR

                  90,6

                  CN

                  70,5

                  US

                  134,2

                  ZA

                  110,3

                  ZZ

                  101,4

                  0808 30 90

                  AR

                  119,3

                  CL

                  137,8

                  CN

                  106,6

                  TR

                  157,7

                  ZA

                  91,8

                  ZZ

                  122,6

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 1160/2013 оd 7. studenoga 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Rigotte de Condrieu (ZOI)]

text:
               19.11.2013

               HR

               Službeni list Europske unije

               L 309/7

         PROVEDBENA UREDBA KOMISIJE (EU) br. 1160/2013
   оd 7. studenoga 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Rigotte de Condrieu (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Francuske za upis naziva „Rigotte de Condrieu” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) 1151/2012, naziv „Rigotte de Condrieu” potrebno je upisati u registar,

         DONIJELA JE OVU UREDBU:
   Članak 1.
   Naziv iz Priloga ovoj Uredbi upisuje se u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. studenoga 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL C 130, 7.5.2013., str. 15.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.3.   Sirevi

      FRANCUSKA
      Rigotte de Condrieu (ZOI)


title: Provedbena uredba Komisije (EU) 2016/779 оd 18. svibnja 2016. o utvrđivanju jedinstvenih pravila o postupcima utvrđivanja ima li duhanski proizvod svojstvenu aromu (Tekst značajan za EGP)

text:
               20.5.2016

               HR

               Službeni list Europske unije

               L 131/48

         PROVEDBENA UREDBA KOMISIJE (EU) 2016/779
   оd 18. svibnja 2016.
   o utvrđivanju jedinstvenih pravila o postupcima utvrđivanja ima li duhanski proizvod svojstvenu aromu
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/40/EU Europskog parlamenta i Vijeća od 3. travnja 2014. o usklađivanju zakona i drugih propisa država članica o proizvodnji, predstavljanju i prodaji duhanskih i srodnih proizvoda i o stavljanju izvan snage Direktive 2001/37/EZ (1), a posebno njezin članak 7. stavak 3.,
   budući da:

               (1)

               Člankom 7. stavkom 1. Direktive 2014/40/EU predviđa se da države članice zabranjuju stavljanje na tržište duhanskih proizvoda sa svojstvenom aromom.

               (2)

               Kako bi se osigurala ujednačena primjena takvih zabrana u cijeloj Uniji, primjereno je utvrditi, u skladu s člankom 7. stavkom 3. Direktive 2014/40/EU, zajedničke postupke utvrđivanja ima li duhanski proizvod svojstvenu aromu ili ne.

               (3)

               Ako država članica („država članica koja pokreće postupak”) ili Komisija smatra da bi duhanski proizvod mogao imati svojstvenu aromu, od proizvođača ili uvoznika trebala bi zatražiti da dostavi svoju procjenu proizvoda. Postupak za utvrđivanje postojanja proizvoda sa svojstvenom aromom trebale bi pokrenuti države članice za proizvode koji se stavljaju na tržište samo u jednoj državi članici ili u malom broju njih. Ako država članica smatra da se proizvod stavlja na tržište diljem različitih država članica, trebala bi imati mogućnost zatražiti da Komisija pokrene postupak.

               (4)

               Kako bi se izbjegli paralelni postupci, države članice i Komisija trebale bi se međusobno obavješćivati o pokretanju postupaka. Ako postupak pokrene država članica, sve druge države članice trebale bi se suzdržati od pokretanja postupka za isti proizvod. Druga je mogućnost da se države članice dogovore da druga država članica postane država članica koja pokreće postupak. Svi postupci pokrenuti u državama članicama osim države članice koja pokreće postupak trebali bi se obustaviti do donošenja odluke države članice koja pokreće postupak.

               (5)

               Komisija bi trebala imati mogućnost pokrenuti postupak u bilo kojem trenutku, uključujući i nakon donošenja odluke kojom se zaključuje da proizvod nema svojstvenu aromu. Ako postupak pokrene Komisija, svi nacionalni postupci za isti proizvod trebali bi prestati važiti.

               (6)

               Ako proizvođač ili uvoznik ne osporava da proizvod ima svojstvenu aromu ili ako ne dostavi odgovor na zahtjev za procjenu ima li proizvod svojstvenu aromu ili ne, trebala bi postojati mogućnost da se utvrđivanje izvrši na temelju pojednostavnjenog postupka.

               (7)

               Ako proizvođač ili uvoznik osporava da proizvod ima svojstvenu aromu, država članica koja pokreće postupak ili Komisija trebala bi provesti temeljitu procjenu. U tu se svrhu može zatražiti mišljenje neovisnog savjetodavnog tijela te se mogu prikupiti informacije iz drugih izvora. Informacije se isto tako mogu razmijeniti s drugim državama članicama i s Komisijom.

               (8)

               Nakon temeljite procjene i prije donošenja odluke o tome ima li proizvod svojstvenu aromu, proizvođaču ili uvozniku proizvoda trebalo bi pružiti mogućnost podnošenja pisanih primjedbi. U svojim pisanim primjedbama proizvođač ili uvoznik trebao bi, ako je primjenjivo, navesti i je li zatraženo mišljenje njegova matičnog društva. Isto tako, uvoznike bi trebalo potaknuti da se posavjetuju s proizvođačem.

               (9)

               Država članica koja pokreće postupak trebala bi dostaviti nacrt odluke Komisiji, uključujući primjerak mišljenja neovisnog savjetodavnog tijela, ako je primjenjivo. Primjerak tih dokumenata trebalo bi poslati svim drugim državama članicama i popratiti ga sažetkom na jeziku razumljivom većini.

               (10)

               Komisija i druge države članice mogu iznijeti primjedbe na nacrt odluke. Trebalo bi uložiti napor da se postigne konsenzus o nacrtu odluke i ključnim razlozima na kojima se temelji odluka. U slučaju da se mišljenja država članica razlikuju u pogledu toga ima li proizvod svojstvenu aromu ili ne, Komisija bi trebala nastojati postići konsenzus. U nedostatku konsenzusa te ako je potrebno osigurati jedinstvenu primjenu zabrane iz članka 7. stavka 1. Direktive 2014/40/EU, Komisija bi trebala pokrenuti postupak utvrđivanja prisutnosti svojstvene arome u predmetnom proizvodu.

               (11)

               Uzimajući u obzir razloge koji se tiču javnog zdravlja, na kojima se temelji zabrana proizvoda koji imaju svojstvenu aromu, te poštujući načelo predostrožnosti, primjereno je da država članica koja pokreće postupak donese mjere zabrane čim utvrdi, u skladu s postupkom utvrđenim ovom Uredbom, da proizvod ima svojstvenu aromu. Međutim, ako Komisija nakon toga donese odluku u pogledu tog proizvoda, država članica koja pokreće postupak trebala bi odmah poduzeti hitne mjere za osiguranje usklađenosti nacionalnog prava i prakse s tom odlukom, u cilju jedinstvene primjene zabrane iz članka 7. stavka 1. Direktive 2014/40/EU u cijeloj Uniji.

               (12)

               Države članice i Komisija trebale bi omogućiti javni pristup inačicama odluka donesenih temeljem ove Uredbe koje nisu povjerljive. Potrebno je uzeti u obzir zahtjeve da poslovno osjetljivi podaci ostanu povjerljivi. Ako se takvi zahtjevi smatraju opravdanima, predmetne bi podatke trebalo priopćiti isključivo sigurnim sredstvima prijenosa podataka.

               (13)

               Mjere predviđene ovom Uredbom u skladu su s mišljenjem odbora iz članka 25. Direktive 2014/40/EU,

         DONIJELA JE OVU UREDBU:
   POGLAVLJE I.

      OPĆE ODREDBE

   Članak 1.
   Predmet
   Ovom se Uredbom utvrđuju jedinstvena pravila o postupcima utvrđivanja ima li duhanski proizvod svojstvenu aromu.
   Članak 2.
   Definicija
   Za potrebe ove Uredbe „isti proizvod” znači proizvodi s istim sastojcima jednakog omjera u mješavini duhana, neovisno o robnoj marki ili dizajnu.
   POGLAVLJE II.

      POKRETANJE POSTUPKA

   Članak 3.
   Postupak pokreće država članica ili Komisija
   1.   Ako država članica („država članica koja pokreće postupak”) ili Komisija smatra da bi duhanski proizvod mogao imati svojstvenu aromu, može pokrenuti postupak utvrđivanja ima li duhanski proizvod svojstvenu aromu. Jednako tako država članica može zatražiti da postupak pokrene Komisija.
   2.   Komisija može pokrenuti postupak iz stavka 1. čak i ako su jedan postupak ili više njih pokrenule ili zaključile jedna država članica ili više njih, posebno kada je potrebno osigurati jedinstvenu primjenu članka 7. Direktive 2014/40/EU.
   Članak 4.
   Početni zahtjev upućen proizvođaču ili uvozniku
   1.   Država članica koja pokreće postupak ili Komisija obavješćuje proizvođača i uvoznika proizvoda o svojem stajalištu da bi duhanski proizvod mogao imati svojstvenu aromu i traži od proizvođača ili uvoznika da dostavi svoju procjenu.
   2.   Proizvođač ili uvoznik odgovara na zahtjev i podnosi pisane primjedbe na zahtjev u roku od četiri tjedna od primitka zahtjeva iz stavka 1. ili do drugog datuma koji je dogovoren s državom članicom koja pokreće postupak ili s Komisijom, ako je primjenjivo. U svojem odgovoru proizvođač ili uvoznik navodi u najvećoj mogućoj mjeri druge države članice u kojima je isti proizvod stavljen na tržište. Proizvođač navodi i stajališta svojega matičnog društva, ako je primjenjivo. Uvoznik navodi i stajališta proizvođača.
   3.   Proizvođač ili uvoznik u svojem odgovoru iz stavka 2. navodi smatra li da isti proizvodi koji se stavljaju na tržište u drugim državama članicama imaju različite arome u jednoj predmetnoj državi članici ili više njih. U tom slučaju proizvođač ili uvoznik navodi razloge na kojima se temelji ta tvrdnja.
   Članak 5.
   Početna koordinacija
   1.   Ako je postupak pokrenula država članica, ta država članica bez odgode obavješćuje Komisiju i sve druge države članice o pokretanju postupka.
   Ako je postupak pokrenula Komisija, ona bez odgode obavješćuje sve države članice o pokretanju postupka.
   Država članica koja pokreće postupak ili Komisija dostavlja informacije primljene od proizvođača ili uvoznika u skladu s člankom 4. stavkom 2. drugim državama članicama i, ako je primjenjivo, Komisiji.
   2.   Ako je postupak pokrenula država članica, druge države članice suzdržavaju se od pokretanja paralelnog postupka za isti proizvod. Ako su postupci za isti proizvod već pokrenuti u dvije države članice ili više njih, postupak nastavlja samo ona država članica koja je postupak pokrenula prva. Iznimno, predmetne države članice mogu se dogovoriti da druga država članica djeluje kao država članica koja pokreće postupak. Svi postupci pokrenuti u državama članicama osim države članice koja pokreće postupak obustavljaju se do donošenja odluke države članice koja pokreće postupak.
   3.   Ako je postupak pokrenula Komisija, sve države članice suzdržavaju se od pokretanja postupaka i obustavljaju se svi neriješeni nacionalni postupci, osim na način kako je predviđeno člankom 9. stavkom 3.
   4.   Informacije koje su prikupljene do tog trenutka razmjenjuju se među državama članicama i s Komisijom na zahtjev.
   Članak 6.
   Procjena proizvođača ili uvoznika
   1.   Ako proizvođač ili uvoznik ne osporava da duhanski proizvod ima svojstvenu aromu, o tome obavješćuje državu članicu koja pokreće postupak ili Komisiju, u odgovoru podnesenom u skladu s člankom 4. stavkom 2.
   Ako proizvođač ili uvoznik u svojem odgovoru nije osporio da duhanski proizvod ima svojstvenu aromu ili ako nije dostavio odgovor u skladu s člankom 4. stavkom 2., država članica koja pokreće postupak ili Komisija, kako je primjenjivo, može pokrenuti postupak utvrđivanja u skladu s člankom 9. ili člankom 10. u slučajevima u kojima smatra da su informacije kojima raspolaže dostatne za utvrđivanje.
   Ako država članica ili Komisija smatra potrebnim prikupiti dodatne informacije kako bi se moglo konačno utvrditi ima li proizvod svojstvenu aromu, može prikupiti dodatne informacije u skladu s člankom 7. prije utvrđivanja u skladu s člankom 9. ili člankom 10.
   2.   Ako proizvođač ili uvoznik osporava da proizvod ima svojstvenu aromu, država članica koja pokreće postupak ili Komisija nastavlja postupak u skladu s člancima 7. i 8.
   POGLAVLJE III.

      ISPITNI POSTUPAK

   Članak 7.
   Prikupljanje dodatnih informacija i konzultacije sa savjetodavnim tijelom
   1.   Država članica koja pokreće postupak ili Komisija može zatražiti dodatne informacije od predmetnog proizvođača ili uvoznika koje je potrebno dostaviti u roku navedenom u zahtjevu. Jednako tako može zatražiti informacije iz drugih izvora, razmjenjivati informacije s drugim državama članicama i, ako je primjenjivo, s Komisijom te zatražiti mišljenje neovisnog savjetodavnog tijela (dalje u tekstu „tijelo”) uspostavljenog Provedbenom odlukom Komisije (EU) 2016/786 (2).
   2.   Ako je zatraženo mišljenje tijela, ono dostavlja svoje mišljenje u roku iz članka 10. stavka 6. Provedbene odluke (EU) 2016/786.
   Članak 8.
   Pravo proizvođača i uvoznika na dostavu primjedbi
   1.   Ako je na temelju članka 6. stavka 2. država članica koja pokreće postupak ili Komisija provela dodatni ispitni postupak u skladu s člankom 7. te ako uzimanjem u obzir informacija dobivenih na temelju tog ispitnog postupka država članica koja pokreće postupak ili Komisija smatra da proizvod ima svojstvenu aromu, ona prije donošenja odluke proizvođaču ili uvozniku pruža mogućnost podnošenja pisanih primjedbi.
   Država članica ili Komisija dostavlja proizvođaču ili uvozniku sažetak razloga na temelju kojih će se donijeti predložena odluka. Ako je zatraženo mišljenje tijela, to se mišljenje stavlja na raspolaganje proizvođaču ili uvozniku. Proizvođač ili uvoznik podnosi primjedbe u roku od četiri tjedna. Taj se rok može produljiti sporazumom s državom članicom koja pokreće postupak ili Komisijom, kako je primjenjivo. U svojim primjedbama proizvođač isto tako navodi, tamo gdje je primjenjivo, je li zatraženo mišljenje njegova matičnog društva. Uvoznik navodi je li zatraženo mišljenje proizvođača.
   2.   Ako država članica koja pokreće postupak ili Komisija smatra da je potrebno prikupiti dodatne informacije nakon primitka primjedbi proizvođača ili uvoznika, ona proizvođaču ili uvozniku dostavlja dodatne prikupljene informacije te mu daje mogućnost podnošenja dodatnih pisanih primjedbi.
   POGLAVLJE IV.

      UTVRĐIVANJE

   Članak 9.
   Koordinacija prije donošenja odluke države članice
   1.   Država članica koja pokreće postupak, na temelju informacija kojima raspolaže, uključujući informacije dobivene u skladu s člancima 6., 7. i 8., prema potrebi, priprema nacrt odluke o tome treba li ili ne smatrati da proizvod ima svojstvenu aromu koja je zabranjena u skladu s člankom 7. stavkom 1. Direktive 2014/40/EU.
   Nacrt odluke obrazlaže se uzimajući u obzir mišljenje tijela, ako je primjenjivo, te druge raspoložive informacije prema potrebi.
   Država članica koja pokreće postupak podnosi nacrt odluke Komisiji i drugim državama članicama. Podnosi i mišljenje tijela, ako je zatraženo njegovo mišljenje, te u mjeri u kojoj je to moguće navodi pojedinosti o drugim državama članicama u kojima je isti proizvod stavljen na tržište.
   Konačna odluka može se donijeti samo nakon isteka roka od četiri tjedna od podnošenja nacrta odluke. To se razdoblje može produljiti sporazumom između države članice koja pokreće postupak i Komisije.
   2.   Komisija i druge države članice mogu iznijeti primjedbe na nacrt odluke u roku od tri tjedna od podnošenja nacrta odluke. Sve prigovore na zaključak postignut u nacrtu odluke potrebno je propisno obrazložiti.
   3.   Država članica koja pokreće postupak razmatra zaprimljene primjedbe. U slučaju neslaganja oko toga ima li proizvod svojstvenu aromu ili ne, država članica koja pokreće postupak, druge države članice i Komisija, prema potrebi, nastoje postići konsenzus. U nedostatku konsenzusa, ako se smatra potrebnim osigurati ujednačenu primjenu članka 7. stavka 1. Direktive 2014/40/EU, Komisija pokreće postupak u skladu s člankom 3. stavkom 1.
   Ako Komisija pokrene postupak u skladu s prvim podstavkom, to ne utječe na pravo države članice koja pokreće postupak da pokrene postupak donošenja odluke o zabrani proizvoda na temelju članka 7. stavka 1. U tom slučaju država članica koja pokreće postupak obavješćuje proizvođača ili uvoznika o svojoj odluci. Isto tako dostavlja primjerak odluke drugim državama članicama i Komisiji, prema potrebi, ističući u mjeri u kojoj je to moguće državu članicu ili više njih u kojima se isti proizvod stavlja na tržište. Nakon što Komisija donese odluku, država članica odmah poduzima mjere kojima se jamči usklađenost nacionalnog prava s tom odlukom.
   4.   U slučaju da države članice i Komisija nisu dostavile prigovore na nacrt odluke države članice koja pokreće postupak, ta država članica donosi odluku i o njoj obavješćuje proizvođača ili uvoznika. Primjerak se stavlja na raspolaganje drugim državama članicama i Komisiji, prema potrebi, ističući u mjeri u kojoj je to moguće državu članicu ili više njih u kojima se isti proizvod stavlja na tržište.
   Članak 10.
   Odluka Komisije
   1.   Ako je proizvođač ili uvoznik obavijestio Komisiju da ne osporava da duhanski proizvod ima svojstvenu aromu ili ako proizvođač nije dostavio odgovor u skladu s člankom 4. stavkom 2., Komisija, uzimajući u obzir informacije kojima raspolaže, uključujući sve dodatne informacije ili podatke dobivene u skladu s člankom 7., donosi odluku u skladu s člankom 7. stavkom 2. Direktive 2014/40/EU o tome ima li proizvod svojstvenu aromu ili ne.
   2.   Ako je Komisija na temelju članka 6. stavka 2. provela temeljiti ispitni postupak u skladu s člancima 7. i 8., Komisija na temelju informacija dobivenih tim ispitnim postupkom donosi odluku u skladu s člankom 7. stavkom 2. Direktive 2014/40/EU o tome ima li proizvod svojstvenu aromu ili ne.
   Članak 11.
   Paralelni postupci
   1.   Čim država članica koja pokreće postupak donese odluku, mogu se nastaviti obustavljeni nacionalni postupci povezani s istim proizvodom. Ako se država članica u kojoj se isti proizvod stavlja na tržište ne slaže s odlukom države članice koja pokreće postupak, ta država članica iznosi svoje stajalište Komisiji. Komisija se savjetuje s državom članicom koja pokreće postupak i drugim državama članicama u kojima se isti proizvod stavlja na tržište. Ako se na temelju tog savjetovanja smatra potrebnim osigurati jedinstvenu primjenu članka 7. stavka 1. Direktive 2014/40/EU, Komisija pokreće postupak u skladu s člankom 3. stavkom 1.
   2.   Ako Komisija donese odluku, sve države članice osiguravaju da se ta odluka provede na odgovarajući način.
   POGLAVLJE V.

      INFORMACIJE

   Članak 12.
   Povjerljive informacije
   1.   U svojoj komunikaciji proizvođači i uvoznici mogu zatražiti da se određene informacije smatraju povjerljivima, uz obrazloženje da su poslovna tajna ili su inače poslovno osjetljive. U tom slučaju moraju jasno označiti predmetne informacije i navesti razloge kojima opravdavaju svoj zahtjev.
   2.   Ako se zahtjev smatra opravdanim, države članice i Komisija osiguravaju da su informacije primljene na temelju ove Uredbe na primjeren način zaštićene. Pri prenošenju takvih informacija primjenjuju se mehanizmi kojima će se omogućiti siguran prijenos povjerljivih informacija.
   Članak 13.
   Objava odluka
   Države članice i Komisija omogućuju javni pristup inačicama svih odluka donesenih temeljem ove Uredbe koje nisu povjerljive.
   POGLAVLJE VI.

      ZAVRŠNE ODREDBE

   Članak 14.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. svibnja 2016.

            Za Komisiju

            Predsjednik

         Jean-Claude JUNCKER

      (1)  SL L 127, 29.4.2014., str. 1.

      (2)  Provedbena odluka Komisije (EU) 2016/786 od 18. svibnja 2016. o utvrđivanju postupka za uspostavu i rad neovisnog savjetodavnog tijela za pomoć državama članicama i Komisiji u utvrđivanju imaju li duhanski proizvodi svojstvenu aromu (vidjeti str. 79. ovog Službenog lista).


title: Provedbena uredba Komisije (EU) br. 1279/2013 оd 9. prosinca 2013. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla [Aceto balsamico tradizionale di Reggio Emilia (ZOI)]

text:
               11.12.2013

               HR

               Službeni list Europske unije

               L 332/1

         PROVEDBENA UREDBA KOMISIJE (EU) br. 1279/2013
   оd 9. prosinca 2013.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla [Aceto balsamico tradizionale di Reggio Emilia (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012 Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Aceto balsamico tradizionale di Reggio Emilia”, registriranu u skladu s Uredbom Vijeća (EZ) br. 813/2000 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije u vezi s nazivom iz Priloga ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. prosinca 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL L 100, 20.4.2000., str. 5.

      (3)  SL C 172, 18.6.2013., str. 8.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.8.   Ostali proizvodi iz Priloga I. Ugovoru (začini itd.)

      ITALIJA
      Aceto balsamico tradizionale di Reggio Emilia (ZOI)


title: Provedbena uredba Komisije (EU) 2016/144 оd 3. veljače 2016. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               4.2.2016

               HR

               Službeni list Europske unije

               L 28/15

         PROVEDBENA UREDBA KOMISIJE (EU) 2016/144
   оd 3. veljače 2016.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 3. veljače 2016.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  EG

                  162,9

                  IL

                  236,2

                  MA

                  86,2

                  TN

                  85,0

                  TR

                  94,8

                  ZZ

                  133,0

                  0707 00 05

                  MA

                  85,6

                  TR

                  166,7

                  ZZ

                  126,2

                  0709 93 10

                  MA

                  46,6

                  TR

                  143,2

                  ZZ

                  94,9

                  0805 10 20

                  EG

                  49,2

                  MA

                  60,2

                  TN

                  45,6

                  TR

                  53,9

                  ZZ

                  52,2

                  0805 20 10

                  IL

                  131,8

                  MA

                  76,3

                  TR

                  102,3

                  ZZ

                  103,5

                  0805 20 30, 0805 20 50, 0805 20 70, 0805 20 90

                  EG

                  72,6

                  IL

                  143,3

                  MA

                  122,8

                  TR

                  71,9

                  ZZ

                  102,7

                  0805 50 10

                  TR

                  99,4

                  ZZ

                  99,4

                  0808 10 80

                  CL

                  86,9

                  US

                  161,8

                  ZZ

                  124,4

                  0808 30 90

                  CL

                  224,0

                  CN

                  69,1

                  TR

                  200,0

                  ZA

                  96,0

                  ZZ

                  147,3

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) 2015/2175 оd 24. studenoga 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               25.11.2015

               HR

               Službeni list Europske unije

               L 307/23

         PROVEDBENA UREDBA KOMISIJE (EU) 2015/2175
   оd 24. studenoga 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. studenoga 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  AL

                  66,1

                  MA

                  79,5

                  ZZ

                  72,8

                  0707 00 05

                  AL

                  78,9

                  MA

                  96,4

                  TR

                  143,5

                  ZZ

                  106,3

                  0709 93 10

                  AL

                  59,9

                  MA

                  69,6

                  TR

                  167,3

                  ZZ

                  98,9

                  0805 20 10

                  MA

                  87,2

                  ZZ

                  87,2

                  0805 20 30, 0805 20 50, 0805 20 70, 0805 20 90

                  TR

                  60,8

                  ZZ

                  60,8

                  0805 50 10

                  AR

                  61,0

                  TR

                  97,2

                  ZZ

                  79,1

                  0808 10 80

                  AU

                  166,8

                  CA

                  159,7

                  CL

                  85,1

                  MK

                  36,9

                  NZ

                  173,1

                  US

                  107,0

                  ZA

                  166,3

                  ZZ

                  127,8

                  0808 30 90

                  BA

                  88,1

                  CN

                  64,0

                  TR

                  124,6

                  ZZ

                  92,2

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 132/2013 od 15. veljače 2013. o 187. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom

text:
               18/Sv. 014

               HR

               Službeni list Europske unije

               277

         32013R0132

               L 045/6

               SLUŽBENI LIST EUROPSKE UNIJE

               15.02.2013.

      PROVEDBENA UREDBA KOMISIJE (EU) br. 132/2013
   od 15. veljače 2013.
   o 187. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom (1), a posebno njezin članak 7. stavak 1. točku (a), i članak 7.a stavak 5.,
   budući da:

               (1)

               Prilog I. Uredbi (EZ) br. 881/2002 navodi popis osoba, skupina i subjekata na koje se odnosi zamrzavanje financijskih sredstava i gospodarskih izvora sukladno toj Uredbi.

               (2)

               Odbor za sankcije Vijeća sigurnosti Ujedinjenih naroda 11. veljače 2013. odlučio je izbrisati jednu fizičku osobu sa svog popisa osoba, skupina i subjekata na koje bi trebalo primjenjivati zamrzavanje financijskih sredstava i gospodarskih izvora nakon što je razmotrio zahtjev za brisanje s popisa koji je podnijela ta osoba, kao i sveobuhvatno izvješće Europskog ombudsmana sastavljeno prema Rezoluciji Vijeća sigurnosti Ujedinjenih naroda 1904 (2009.).

               (3)

               Prilog I. Uredbi (EZ) br. 881/2002 stoga bi trebalo na odgovarajući način ažurirati,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. veljače 2013.

            Za Komisiju, u ime predsjednika,

            voditelj službe za instrumente vanjske politike

      (1)  SL L 139, 29.5.2002., str. 9.
   PRILOG
   Prilog I. Uredbi (EZ) br. 881/2002 mijenja se kako slijedi:
   Briše se sljedeći se unos pod naslovom „Fizičke osobe”:

      „Suliman Hamd Suleiman Al-Buthe (alias (a) Soliman H.S. Al Buthi; (b) Sulayman Hamad Sulayman Al Batha). Adresa: Rijad, Saudijska Arabija. Datum rođenja: 8.12.1961. Mjesto rođenja: Kairo, Egipat. Državljanstvo: Saudijske Arabije. Broj putovnice: (a) B049614 (Saudijska Arabija); (b) C 536660 (putovnica Saudijske Arabije izdana 5.5.2001., istekla 11.5.2006.). Ostali podaci: ravnatelj Odjela za zdravlje okoliša općine Rijad, Saudijska Arabija (od veljače 2010.). Datum uvrštenja na popis iz članka 2.a stavka 4. točke (b): 23.6.2004.”


title: Provedbena uredba Komisije (EU) br. 91/2012 od 2. veljače 2012. o odobrenju Bacillus subtilis (CBS 117162) kao dodatka hrani za odbijene odojke i tovne svinje (nositelj odobrenja Krka d.d.)  Tekst značajan za EGP

text:
               03/Sv. 037

               HR

               Službeni list Europske unije

               257

         32012R0091

               L 031/3

               SLUŽBENI LIST EUROPSKE UNIJE

               02.02.2012.

      PROVEDBENA UREDBA KOMISIJE (EU) br. 91/2012
   od 2. veljače 2012.
   o odobrenju Bacillus subtilis (CBS 117162) kao dodatka hrani za odbijene odojke i tovne svinje (nositelj odobrenja Krka d.d.)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
   budući da:

               (1)

               Uredbom (EZ) br. 1831/2003 propisuje se odobravanje dodataka hrani za životinje za korištenje u hranidbi životinja te osnova i postupci za izdavanje takvog odobrenja.

               (2)

               U skladu s člankom 7. Uredbe (EZ) br. 1831/2003 podnesen je zahtjev za odobrenje Bacillus subtilis (CBS 1171 62). Uz navedeni zahtjev priloženi su traženi podaci i dokumenti u skladu s člankom 7. stavkom 3. Uredbe (EZ) br. 1831/2003.

               (3)

               Zahtjev se odnosi na odobrenje Bacillus subtilis (CBS 1171 62) kao dodatka hrani za odbijene odojke i tovne svinje i njegovo svrstavanje u kategoriju dodataka hrani za životinje „Zootehnički dodaci”.

               (4)

               Europska agencija za sigurnost hrane (dalje u tekstu „Agencija”) u mišljenju od 7. rujna 2011. (2) zaključila je da, pod predloženim uvjetima korištenja, Bacillus subtilis (CBS 1171 62) nema štetan učinak na zdravlje životinja, zdravlje ljudi ili okoliš te da njegovo korištenje može poboljšati prirast u ciljnih vrsta. Agencija ne smatra da postoji potreba za posebnim zahtjevima za monitoring nakon stavljanja na tržište. Također je potvrdila izvješće o analitičkoj metodi dodatka u hrani za životinje koje je dostavio Referentni laboratorij osnovan Uredbom (EZ) br. 1831/2003.

               (5)

               Procjena Bacillus subtilis (CBS 1171 62) pokazuje da su ispunjeni uvjeti za odobrenje, kako je predviđeno člankom 5. Uredbe (EZ) br. 1831/2003. U skladu s tim, potrebno je odobriti korištenje tog pripravka, kako je definirano u Prilogu ovoj Uredbi.

               (6)

               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Pripravak definiran u Prilogu koji pripada kategoriji dodataka hrani za životinje „Zootehnički dodaci” i funkcionalnoj skupini „Stabilizatori dobre flore” odobrava se kao dodatak hrani za životinje u hranidbi životinja pod uvjetima utvrđenim u tom Prilogu.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. veljače 2012.

            Za Komisiju

            Predsjednik

         José Manuel BARROSO

      (1)  SL L 268, 18.10.2003., str. 29.

      (2)  EFSA Journal 2011; 9(9):2375.
   PRILOG

               Identifikacijski broj dodatka hrani za životinje

               Naziv nositelja odobrenja

               Dodatak hrani za životinje

               Sastav, kemijska formula, opis, analitička metoda

               Vrsta ili kategorija životinje

               Najviša dob

               Najmanja dopuštena količina

               Najveća dopuštena količina

               Ostale odredbe

               Trajanje odobrenja

               CFU/kg potpune krmne smjese sa sadržajem vlage 12 %

                  Kategorija zootehničkih dodataka. Funkcionalna skupina: stabilizatori dobre flore

               4b1824

               Krka d.d.

                  Bacillus subtilis

               (CBS 117162)

                              Sastav dodatka hrani za životinje:

                           Pripravak Bacillus subtilis (CBS 117162) koji sadrži najmanje 4 × 109 CFU/g dodatka hrani za životinje (u obliku granula)

                              Karakterizacija aktivne tvari:

                           Spore Bacillus subtilis (CBS 117162)

                              Analitička metoda: (1)

                                       Enumeracija: metoda razlijevanja po podlozi (EN 15787)

                                       Identifikacija: metoda gel elektroforeze u pulsirajućem polju (PFGE).

               Odojci (odbijeni)
               Tovne svinje

               —

               2 × 109

               —

                           1.

                           U uputama za korištenje dodatka hrani za životinje i premiksa, navesti temperaturu skladištenja, rok valjanosti i stabilnost pri peletiranju.

                           2.

                           Za odojke (odbijene) do 35 kg.

                           3.

                           Za sigurnost: prilikom rukovanja koriste se zaštita za disanje, naočale i rukavice.

               23. veljače 2022.

      (1)  Pojedinosti o analitičkim metodama dostupne su na sljedećoj adresi Referentnog laboratorija Zajednice: http://irmm.jrc.ec.europa.eu/EURLs/EURL_feed_additives/Pages/index.aspx